## Educació i els centres d’Algemesí, Alfafar i Massanassa que aniran a aules prefabricades després de la riuada acorden iniciar el curs l’11 de setembre

*** La data s’ha acordat amb la comunitat educativa perquè els centres puguen ultimar els detalls d’organització pendents i que les classes puguen iniciar-se amb normalitat**

La Conselleria d’Educació, Cultura, Universitats i Ocupació i la comunitat educativa dels centres d’Algemesí, Alfafar i Massanassa que aniran a aules prefabricades després de resultar afectats per la riuada d’octubre de 2024, han acordat iniciar el curs escolar 2025/2026 l’11 de setembre.

La nova data suposa tan sols uns dies de diferència respecte a l’inici de curs oficial. Així, a Massanassa, l’alumnat de l’Escola Infantil Ausiàs March i del CEP Lluís Vives començarà en una mateixa ubicació tres dies després del 8 de setembre. En el cas d’Algemesí —CEIP Carme Miquel— i d’Alfafar —CEIP l’Orba—, es tracta tan sols de dos dies d’ajornament, atés que el dia 8 és festiu local en les dos localitats i el pla original era començar el dia 9.

La decisió de començar l’11 de setembre s’ha acordat perquè els centres puguen disposar del temps necessari a l’hora d’ultimar detalls i que, d’esta manera, les classes puguen iniciar-se amb normalitat.

Des de la Conselleria d’Educació s’està fent un seguiment exhaustiu de les instal·lacions i s’està en contacte constant amb els ajuntaments i equips directius per a informar sobre la situació de cada centre.

Fecha: 05/09/2025